У сваёй педагагічнай дзейнасці Таццяна Рыгораўна асаблівую ўвагу ўдзяляе рабоце са здольнымі навучэнцамі. З адоранымі вучнямі яна шмат займаецца ў індывідуальным парадку. Упор робіць на дасканалае вывучэнне тэм непасрэдна школьнай праграмы, бо для далейшага развіцця неабходна дакладна ведаць менавіта гэты базавы матэрыял. Займаючыся з таленавітымі вучнямі, Таццяна Рыгораўна Лацапнёва падтрымлівае іх ва ўсім, нават у моманты памылак і промахаў. На яе думку, дакараць можна толькі за ляноту, а за памылку — ні ў якім разе, бо яе ўсведамленне дазваляе стаць лепшым. У пацвярджэнне гэтага настаўніца расказала гісторыю пра свайго адоранага вучня Алега Мацвеева. Здольны хлопчык ужо з шостага класа паспяхова ўдзельнічаў у алімпіядным руху. У восьмым класе стаў прызёрам заключнага этапу Рэспубліканскай алімпіяды па матэматыцы. А ў дзявятым нечакана для ўсіх не прабіўся ў тройку лідараў гарадскога тура. Промах дапамагла ліквідаваць Таццяна Рыгораўна.